 Gọọmenti steeti Anambra enyela ndị ọrụ nchekwa dị iche iche na steeti ahụ ntụziaka ka ha nwụchikọọ onye ọbụla kachiri ntị ka na-akwọ ọgbaa tùm-tùm na mpaghara ebe ndị ahụ a màchìrì ya na steeti ahụ, bụ Ọnịtsha na Awka bụ isi obodo steeti ahụ.  Nke a bụ nke e mere ka a mara site nozi a kụpụrụ nso-nso a, bụ nke Kọmishọna na-ahụ maka njem okporo ụzọ na steeti ahụ, bụ maazị Uchenna Okafor binyere aka na ya. Dịka ya bụ ozi sìrì kọwaa, gọọmenti steeti ahụ chọpụtara na ụfọdụ ndị mmadụ ka na-aga nihu na-enupù isi na ntụziaka gọọmenti nyere, bànyere mmachi ahụ a màchiri ịkwọ ọgbaa tum-tum nỌnịtsha na nAwka. Gọọmenti jikwazị ohere ahụ wee chètara ọhanaeze na ya bụ mmàchi ka dịkwa ìrè, kwuo na onye ọbụla dara ya bụ iwu nà-enupùrú gọọmenti isi, ma bụrụkwa onye a ga-eji usoro iwu wee kpụọ isi ma e jìde ya. Ọ kpọkùrù ndị ọrụ dị iche iche nke ahụ dị naka ka ha dị ichu nọrụ ma gbadosie anya ike ịhụ na ha nwụchikọrọ onye ọbụla ga-aga nihu ịkwọ ọgbaa tum-tum nebe ndị ahụ.Site na ya bụ ozi, gọọmenti gakwara nihu kpọkuo ma dụọ ọhanaeze ka ha na-abà nọdụ ụgbọala were akwụba ụgbọala ha, ma a ọ bụ were eburuebutù mmadụ, karịa ime nke ahụ nakụkụ okporo ụzọ, bụ ebe na-ekwesighị ekwesi nakwa nkè iwu na-akwàdoghị. O mere ka a mara na ịkwụba ụgbọala nakụkụ okporo ụzọ, tinyere iburu ma ọ bụ ibútù mmadụ nebe ekwesighị ekwesi na-eme ka ụzọ kpọchie, na-eweta ihe mberede okpro ụzọ ma sòrokwa nihe na-eweta agbakata akwụsị nokporo ụzọ, ọbụnadị dịka ọ kpọkùrù ndị na-eme nke ahụ ka ha sepù aka na ya.O mekwazịrị ka a mara na e nyela ndị ọ bụ ọrụ ha ime ka éfè dị nokporo ụzọ ikike na ntụziaka itinye amụmà ahụ nọrụ nozuzu òkè, iji wee bèlata agbakata akwụsị, óké mkpọchitoba ụzọ, oke ihe mberede okporo ụzọ, na ọtụtụ ajọ ọnọdụ ndị ọzọ nke ahụ na-ewèta. 